钦定古今图书集成/明伦汇编/氏族典/第032卷 > 《廖用贤尚友录》 > 封嵩
## 钦定古今图书集成/明伦汇编/氏族典/第032卷 > 《廖用贤尚友录》 > 封嵩

按《南燕录》：嵩，浡海人也。仕德为左司马，迁尚书左仆
射。德又以韩𧨳为尚书右仆射。时嵩、𧨳年并三十，又
以嵩弟融为西中郎将，𧨳弟轨为北中郎将，嵩等俱
拜。德临轩，诏令四人同入。嵩等至殿方谢，德顾曰：“所
谓跃二龙于长衢，骋双骥于千里。朝野荣之。”超嗣位，
大旱，段太后告超曰：“左仆射封嵩教殷丹下车，访问”
民间疾苦，丹常具陈孝妇不当死，以致亢旱，当诛姑
女，改葬孝妇。超如其言，应时雨注。后超信任奸邪，不
恤政事。嵩遂与南海王法等谋反，征南司马卜珍言
于超曰：“左仆射封嵩，数与法往来，疑有奸。”超收嵩下
廷尉，辞及段太后。太后惧，泣告超曰：“嵩教遣黄门令
牟常说吾云：‘帝非太后所生，恐依《永康》故事。我妇人
识浅，恐帝见杀，即以语法。法为谋见误，知复何言’。”超
闻而大怒，乃车裂嵩于东门之外。融叛，出奔于魏。